Хто на Беларусі не чуў пра Моталь і руплівых вяскоўцаў гэтага ўнікальнага мястэчка. А вось, мабыць, не ўсім вядома, што стабільна высокую ўраджайнасць сельгаскультур атрымліваюць у ААТ “Агра-Моталь” Іванаўскага раёна. Сёлета з 800 гектараў збожжавых намалочана на круг па 50 цэнтнераў зерня. Гаспадарка актыўна супрацоўнічае з беларускімі і заходнееўрапейскімі селекцыянерамі. На мотальскіх палях вырошчваецца элітнае насенне збожжавых, шматгадовых траў, гародніны і бульбы. Агранамічную службу ўзначальвае выпускнік Беларускай дзяржаўнай сельгасакадэміі Валерый СТАСЕВІЧ, які студэнтам практыкаваўся ў вядомым калгасе “Рассвет” імя Кірылы Арлоўскага. Працоўную дзейнасць пачынаў галоўным спецыялістам у Нараўлянскім раёне. Чвэрць стагоддзя таму Валерый Паўлавіч вярнуўся ў родныя мясціны, працаваў аграномам вытворчай брыгады і ўжо адзінаццаты год — галоўны аграном. Некалькі скліканняў выбіраўся дэпутатам раённага Савета. Узнагароджаны медалём “За працоўныя заслугі”, шматлікімі граматамі.